钦定古今图书集成/明伦汇编/氏族典/第147卷 > 孙觉
## 钦定古今图书集成/明伦汇编/氏族典/第147卷 > 孙觉

按《宋史孙觉传》：“觉字莘老，高邮人。登进士第，调合肥
主簿。嘉祐中，择名士编校昭文书籍，觉首预选，进馆
阁校勘。神宗即位，直集贤院，为昌王记室，擢右正言。
邵亢在枢府，无所建明，神宗语觉，欲出之，用陈升之
以代。觉退即奏疏如所言。神宗以为希旨，夺官两级。
觉连章丐去，乃通判越州，复右正言，徙知通州。熙宁”
二年，诏知谏院、同修起居注、知审官院。王安石早与
觉善，骤引用之，时援以为助。而安石《青苗法》行，觉奏
条其妄。安石出知广德军，徙湖州、庐州，改右司谏。以
祖母丧求解官，下太常议，不可，诏知润州，觉已持丧
矣。服除，知苏州，徙福州，连徙亳、扬、徐州，知应天府，入
为太常少卿，易秘书少监。哲宗即位，兼侍读，迁右谏
议大夫。论“宰相蔡确、韩缜进不以德”，确自讼有功无
罪，觉随所言折之，确竟去。缜白迁觉给事中，辞。进吏
部侍郎，领右选，改主右选。擢御史中丞。数月，以疾请
罢，除龙图阁学士兼侍讲，提举醴泉观。求舒州灵仙
观以归，哲宗遣使存劳。卒，年六十三。觉有德量，为王
安石所逐。绍圣中，以觉为元祐党，夺职，追两官。徽宗
即位，复官职。